Երաժիշտ, հեղինակ կատարող Լիլիթ Պիպոյանն անկեղծանում է՝ միշտ է հավատացել Նիկոլ Փաշինյանին, ընտրություններում էլ իր ձայնը հենց նրան է տվել․ «Ես իրենց կողմնակիցն եմ եղել միշտ, եւ երբ ինքը խորհրդարանական ընտրությունների ժամանակ ընկած՝ մեկ-մեկ ձայն էր հավաքում ու երբ հետո դառնացած խոսում էր այն մասին, որ եթե ժողովուրդն իրենց մի քիչ շատ ձայն տված լիներ, կկարողանային խորհրդարանում իրենց աշխատանքն անցկացնել, ես այդ պահին իրեն այնքան էի կարեկցում։ Բայց ես միշտ իր անձը բարձր եմ գնահատել, իր սրամիտ, խելոք ելույթները։ Բայց անկեղծորեն պետք է ասեմ՝ երբ ինքն այս ամենը սկսեց, բոլորովին հույս չունեի, որ մի բան կստացվի, որովհետեւ ընդհանուր այնպիսի հուսահատության եւ ապատիայի մթնոլորտ էր տիրում մի շարք ձախողումներից հետո, որ չէի պատկերացնում, թե ինչպես պետք է կարողանա։ Գիտե՞ք ինչու այս շարժումը հասավ հաջողության, ես անձնապես համոզված եմ սրանում, որովհետեւ առաջնորդը՝ Նիկոլ Փաշինյանը, անձնական օրինակ ծառայեց, ժողովրդի հետ միասին քայլելով, նրանց հետ լինելով անընդհատ, նաեւ շատ խելոք ձեւով խոսելով՝ հասավ հաջողության։ Այս ընթացքում երեւաց ոչ միայն իր խելքը, այլ նաեւ փորձը, ինչպես նաեւ դեր խաղաց իր քաղաքական գրագիտությունը, ու այդ ամենը բերեց նրան, որ մարդիկ իրեն սիրում են, ու հիմա ինքը մեծ սիրով է շրջապատված, որովհետեւ մարդիկ տեսան, որ ինքը կարգին, ազնիվ մարդ է եւ գիտի, թե ինչ է անում։ Ինքը կարողացավ նաեւ մարդկանց այս խորը նիրհից հանել իր անձնական օրինակով»։